पति ने किया कत्ल; पुलिस से बोला- पत्नी-प्रेमी के गांव में रहने से बेइज्जत हो रहा था
Haryana Pregnant Woman Murder Video. Follow Hisar Latest News, Reports On Dainik Bhaskar (दैनिक भास्कर) हरियाणा के हिसार में 4 माह की गर्भवती महिला के मर्डर का लाइव वीडियो सामने आया है।
हरियाणा के हिसार में 4 माह की गर्भवती महिला के मर्डर का लाइव वीडियो सामने आया है। पत्नी के लिव इन रिलेशनशिप में रहने से नाखुश पति ने तेजधार हथियार से पत्नी का कत्ल कर दिया। वह पत्नी पर तब तक वार करता रहा, जब तक उसकी मौत नहीं हुई। यह मामला बुधवार रात का है। पुलिस ने आरोपी रोशन लाल को गिरफ्तार करके आज उसे अदालत में पेश किया।
अदालत ने उसे एक दिन के पुलिस रिमांड पर भेज दिया है। पुलिस उससे वारदात में प्रयोग किया हथियार बरामद करेगी। प्राथमिक जांच में आरोपी ने बताया कि उसकी पत्नी प्रेमी के साथ गांव में आकर रहने लग गई थी। इसलिए वह इस पर अपनी बेइज्जती महसूस कर रहा था, जो कि उससे बर्दाश्त नहीं हो रही थी। थाना प्रभारी प्रताप सिंह ने कहा कि आरोपी का एक दिन का पुलिस रिमांड मिला है।
एक महीने पहले पति को छोड़ भागी थी
यह वारदात हिसार के अग्रोहा खंड के लांधड़ी गांव की है। मृतका 29 साल की राज बाला पिछले कई महीने से पति को छोड़ अशोक नाम के शख्स के साथ लिव इन में रह रही थी। जिससे गुस्साए पति रोशन लाल ने उसकी हत्या कर दी। पुलिस रोशन लाल को गिरफ्तार कर चुकी है।
1 मिनट के वीडियो में पूरा मर्डर
इस कत्ल की 1 मिनट की CCTV फुटेज सामने आई है। जिसमें दिख रहा है कि मृतका राजबाला प्राइमरी हेल्थ सेंटर (PHC) में टीका लगवाने के बाद एक महिला सिमरन के साथ घर वापस जा रही है। जब वह गेट के पास पहुंचती है तो पहले से ही बाहर पार्क में बैठा पति रोशनलाल उसका इंतजार कर रहा है। उसके हाथ में तेजधार हथियार देखते ही राजबाला वापस PHC की तरफ भागती है।
यह देख रोशनलाल उस पर पीछे से वार करता है और वह जमीन पर गिर जाती है। तब वह ताबड़तोड़ लगातार 9 वार करता है। उसके मरने के बाद भी वार करता जाता है। इसके बाद वह बाहर की ओर चल पड़ता है। फिर राजबाला की मौत को कन्फर्म करने के लिए वापस आकर वह फिर 10वां वार करता है। इस दौरान उसे कोई पकड़ नहीं सका। हत्या के बाद वह बाइक पर लिफ्ट लेकर चला जाता है।
शादी के 2 साल बाद ही शुरू हुआ प्रेम प्रसंग
राजबाला की 2013 में रोशन लाल के साथ शादी हुई थी। जिसके बाद उनका बेटा पैदा हुआ। जो अभी 5 साल का है और नाना के घर रहता है। पुलिस जांच के मुताबिक शादी के 2 साल बाद यानी 2015 में राजबाला का प्रेम प्रसंग अशोक के साथ शुरू हो गया। उस वक्त रोशन लाल ट्रैक्टर चलाता था। इसके बाद 10 महीने पहले दोनों घर से भाग निकले और भाणा गांव में लिव इन रिलेशनशिप में रहने लगे।
इस मामले को सुलझाने के लिए कई बार पंचायतें हुईं। पंचायत ने उन्हें गांव से बाहर जाने का फैसला सुनाया था। इसके बावजूद करीब एक महीने पहले वह फिर से गांव में आकर रहने लगे। जिसके बाद कत्ल की यह वारदात हो गई।